**Manje je više**

**(Laička kolumnica [180])**

**Usta i srce**

Pretproljetnni tjedan u koji ulazimo iz vedre nas pokladne razbibrige *pepeljasto* uvodi u meditativnu korizmenu ugođajnost. Završni redak ovonedjeljne evanđeoske perikope (Lk 6,45) ishodište je promišljanja za laičku kolumnicu koju ispredam na temelju specifična iskustva što proizlazi iz moje sljepoćom uvjetovane komunikacijske upućenosti na *slušanje* i *govor*.

Nakon slikovita spominjanja stabla i plodova Isus donosi zaključak koji odiše jednostavnošću i dubinom: *Dobar čovjek iz dobra blaga srca svojega iznosi dobro, a zao iz zla iznosi zlo. Ta iz obilja srca usta mu govore.*

Premda ni dan-danas ne manjka glagoljivih pozemljara koji nas vješto artikuliranom *slatkorječivošću* mogu obmanuti, očarati, pa čak i *zavesti*, ipak smo pozornim slušanjem u stanju prepoznati odakle dolaze riječi kojima nas ljudi nastoje uvjeriti u osnovanost, provjerenost i istinitost onoga što govore. Postavlja se pitanje je li to što govorimo *plod* našega *vlastitog* iskustva i promišljanja, ili se radi o nečemu što stihijski i nekritički preuzimamo od drugih. Govorenje koje ne počiva na vlastitim spoznajama, stavovima i uvjerenjima *rasplinjuje se* u komunikacijskom kanalu. To je ono što slikovito nazivamo *prodavanjem magle*.

*Usta* i *srce* u osebujnoj su duhovnoj sprezi koja nastaje iz potrebe da nekom do koga držimo kažemo nešto iskreno, proćućeno, istinito. Taj nebrušeni *govor srca* sržna je sastavnica prijateljstva.

Pjesnički me profinjeno nadopunjuje isusovac **Milan Pavelić** (1878-1939) stihovima iz antologijske pjesme *Mir*: *Nalik velikom svecu klonula priroda pusta, / pa se zagledava nekud daleko u neznati svijet, / kan' da u ekstazi sluša riječi s Hristovih usta / i od bolna milja kan' da bi željela mrijet. / Obasjan zrakama zadnjim samac na brdu stojim / ko na grmeču brdskom majušni posljednji list, / udivljeno pita se srce u grudima mojim: / nije l' to ovuda netom pričajuć prošao Hrist?*

Milosrdni, dobrostivi Bože, daj da naša usta uz osmijeh na licu svjedoče čistotu vjeronosna srca.

Sead Ivan Muhamedagić